ความผิดพลาดของการวางแผนการเงิน
โดย...มงคล ลุสัมฤทธิ์ ผู้เชี่ยวชาญด้านการวางแผนและบริหารจัดการเงินส่วนบุคคล stock2morrow
29 พ.ย. 2560

โดย...มงคล ลุสัมฤทธิ์ ผู้เชี่ยวชาญด้านการวางแผนและบริหารจัดการเงินส่วนบุคคล stock2morrow
ผมจำได้ดีถึงฉากๆ หนึ่งในซีรี่ส์ยอดเยี่ยมที่สุดที่เคยดูมา “พระพุทธเจ้า มหาศาสดาโลก” เป็นฉากที่พระพุทธเจ้าตรัสกับพระบิดา พระเจ้าสุทโธทนะถึงทางแห่งการพ้นทุกข์ว่า
"เส้นทางนี้ผิดพลาดได้เพียงสองข้อ หนึ่ง คือไม่เดินไปจนสุด สอง คือไม่แม้แต่จะเริ่มเดิน"
ทำให้ผมนึกถึงเรื่องวางแผนการเงินด้วยเหมือนกัน (มาได้ไงหว่า 555)
ผมสังเกตว่าเวลาที่หลายๆ คนวางแผนไปแล้วไม่สามารถสำเร็จตามแผนได้เป็นเพราะสองข้อเหมือนกันคือ
หนึ่ง วางแผนแล้วไม่เริ่มลงมือทำตามแผน ผลัดไปเรื่อยบ้างล่ะ ขอคิดดูก่อนบ้างล่ะ ยังไม่พร้อมบ้างล่ะรอเวลานู้น เวลานี้บ้างล่ะ สารพัดเหตุผลที่ไม่ได้เริ่มลงมือทำตามแผนเสียที
อีกข้อหนึ่ง คือลงมือทำตามแผนแล้วเดินไปไม่สุด ทำได้ไม่นานก็เลิก อดใจไม่ไหว ทนไม่ไหวเลยเลิก
ผมอยากจะบอกว่ามันไม่มีทางพร้อมไปซะทุกอย่างแล้วค่อยทำหรอกครับ ถ้าพร้อมหมดแล้วก็ไม่ต้องวางแผนแล้ว ลงมือทำทั้งๆ ที่ไม่พร้อมนั่นแหล่ะครับ เดี๋ยวพร้อมเอง หากรอไปรอมารับรองเลยไม่ได้ทำ แล้วเมื่อถึงวันหนึ่งที่ต้องใช้เงินแล้วไม่มีเงินให้ใช้ จะย้อนเวลากลับมาลงมือทำก็ไม่ทันเสียแล้ว
ส่วนอีกข้อที่เริ่มทำแล้วแต่ไปไม่สุด วิธีการที่ดีที่สุดที่พอจะช่วยทำให้คุณมีวินัยเดินตามแผนคือ การหาวิธีหรือระบบอัตโนมัติ หรือระบบที่จะบังคับให้คุณทำตามแผน เช่น ระบบการหักเงินอัตโนมัติเข้ากองทุนสำรองเลี้ยงชีพ ระบบหักบัญชีซื้อกองทุนรวมอย่าง LTF, RMF ทุกเดือนระบบเตือนให้ออมหรือลงทุน อย่างการออมเงินกับประกันชีวิต ระบบแบบนี้มีโอกาสสูงมากที่จะช่วยคุณให้เดินไปตามแผนได้จนสุดเส้นทางครับ
ดูแล้วความผิดพลาดของการที่จะได้หลุดพ้นจากความผิดพลาดที่จะได้รับอิสรภาพทางการเงินคล้ายกันเลยนะครับ
ผมแนะนำให้ทุกคนไปดูซีรี่ส์เรื่องนี้ย้อนหลังกันนะครับ นอกจากได้ความสุขใจแล้ว เผื่อได้แง่คิดดีๆ เหมือนผมอีก